M ยังมีอัพไซด์ให้เล่น กำไร Q2 มาตามนัดครึ่งปีหลังเติบโตจากการเปิดสาขาใหม่เพิ่ม
M แจ้งกำไร Q2/58 ตามคาด เพิ่มขึ้น 28% yoy แรงหนุนจากค่าใช้จ่ายลดลงเป็นหลัก แนวโน้ม 2H58 คาดเติบโตจาก 1H58 เนื่องจากมีแผนเปิดสาขาใหม่เพิ่มมากขึ้น ด้านราคาปัจจุบันมี upside 16% และเงินปันผล 1H58 หุ้นละ 0.90 บาท โบรกฯยังแนะนำซื้อ
13 ส.ค. 2558

บล.เอเซีย พลัส ระบุในบทวิเคราะห์ (13 ส.ค.) ว่า บริษัท เอ็มเค เรสโตรองต์ กรุ๊ป จำกัด (มหาชน) หรือ M รายงานกำไรสุทธิไตรมาส 2/58 ตามคาด 516 ล้านบาท ขยายตัว 28% จากช่วงเดียวกันในปีก่อน แม้สภาพเศรษฐกิจที่ซบเซากดดันให้ธุรกิจอาหารหลักอย่าง MK สุกี้ (สัดส่วนรายได้ 82%) มียอดขายร้านอาหารเดิมติดลบ 4% แต่เมื่อหักล้างกับยอดขายร้านอาหารเดิมของ YAYOI (สัดส่วนรายได้ 16%) เติบโต 3% และการขยายสาขาร้านอาหารใหม่เพิ่มอีก 43 สาขาจากไตรมาส 2/57 เป็น 572 สาขา ทำให้ยอดขายรวมยังเติบโตได้ 3% อยู่ที่ 3.75 พันล้านบาท
ด้านประสิทธิภาพการทำกำไร ผลจากการควบคุมต้นทุนค่าใช้จ่าย และการลดลงของรายการตั้งสำรองค่าใช้จ่ายให้สิทธิในการซื้อหุ้นแก่พนักงานเป็นจำนวน 129 ล้านบาท ส่งผลให้ Gross margin ไตรมาส 2/58 เพิ่มเป็น 66% เทียบกับ 64.6% ในงวดปีก่อน และสัดส่วน SG&amp;A/Sales ลดลงเหลือ 51.8% จาก 54% ในไตรมาส 2/57 หนุนให้ Net Profit Margin อยู่ที่ 13.8% และโครงสร้างทางการเงินยังแข็งแกร่งมีสถานะเป็น Net Cash 8.75 พันล้านบาท เท่ากับ 9.7 บาทต่อหุ้น
 
แนวโน้มครึ่งปีหังของปี 2558 คาดหวังเห็นการเติบโตมากขึ้นจากครึ่งปีแรก โดยแรงขับเคลื่อนจากการเปิดสาขาร้านอาหารใหม่เพิ่ม 27 สาขา เทียบกับ 15 สาขาในครึ่งปีแรก เพื่อให้เป็นไปตามเป้าหมายทั้งปี 42 สาขา (แบ่งเป็น MK 17 สาขา, YAYOI 13 สาขา, MIYAZAKI 10 สาขา และ อื่นๆ 2 สาขา) นอกจากนี้อาจมีแผนปรับขึ้นราคาขาย 3-4% เพื่อสะท้อนต้นทุนค่าเช่าและค่าแรงที่เพิ่มขึ้น ขณะที่ยอดขายร้านอาหารเดิม คาดหวังจะเห็นการฟื้นตัวดีขึ้น โดยแบรนด์ MK สุกี้น่าจะติดลบน้อยลง (ครึ่งปีแรกติดลบ 2%) และ YAYOI คาดจะเติบโตใกล้เคียงกับงวดครึ่งปีแรก ระดับ 3% โดยทั้งปี 2558 คงประมาณการเดิม คาดกำไร 2.11 พันล้านบาท เพิ่มขึ้น 3.7% จากปีก่อน
 
คงแนะนำซื้อ ราคาหุ้นยังมี upside 16% จากมูลค่าพื้นฐานปี 2558 ที่ 67.00 บาท อีกทั้งมีการจ่ายเงินปันผลระหว่างกาลครึ่งปีแรกของปี 58 หุ้นละ 0.9 บาท กำหนดขึ้นเครื่องหมาย XD วันที่ 24 ส.ค. 2558 และจ่ายเงินปันผลวันที่ 8 ก.ย. 2558